STA เร่งขยายกำลังผลิต “ยางแท่ง-น้ำยางข้น” แตะ 3.98 ล้านตัน/ปี
STA เดินหน้าขยายกำลังการผลิตยางธรรมชาติเชิงรุกในปี 66 มาที่ระดับ 3.98 ล้านตัน รองรับเป้าเพิ่มยอดขายยางธรรมชาติและผลักดันการเติบโตอย่างต่อเนื่อง
STA เดินหน้าขยายกำลังการผลิตยางธรรมชาติเชิงรุกในปี 66 มาที่ระดับ 3.98 ล้านตัน รองรับเป้าเพิ่มยอดขายยางธรรมชาติและผลักดันการเติบโตอย่างต่อเนื่อง
22 มี.ค. 2566

บริษัท ศรีตรังแอโกรอินดัสทรี จำกัด (มหาชน) หรือ STA เปิดเผยว่า บริษัทวางแผนขยายกำลังการผลิตยางธรรมชาติเชิงรุกในปี 66 เพื่อรองรับเป้าหมายการเพิ่มปริมาณการขายยางธรรมชาติและผลักดันการเติบโตอย่างต่อเนื่อง โดยจะมีกำลังการผลิตใหม่ทยอยแล้วเสร็จภายในปีนี้รวม 8 โครงการ รวมทั้งสิ้น 8 แสนตัน/ปี ประกอบด้วย การขยายกำลังการผลิตยางแท่ง 7 โครงการ รวมกว่า 7.88 แสนตันต่อปี และการขยายกำลังการผลิตน้ำยางข้นอีก 1 โครงการ จำนวน 1.84 หมื่นตันต่อปี ส่งผลให้ ณ สิ้นปี 66 จะมีกำลังการผลิตติดตั้งรวม 3.98 ล้านตัน เพิ่มขึ้น 25% จากสิ้นปีที่ผ่านมาอยู่ที่ 3.18 ล้านตันต่อปี
ล่าสุดบริษัทฯ ได้ขยายกำลังการผลิตยางแท่งแล้วเสร็จ 2 โครงการ ได้แก่ การขยายกำลังการผลิตที่โรงงานจังหวัดสระแก้ว มีกำลังการผลิตติดตั้งเพิ่มขึ้นกว่า 1.23 แสนตันต่อปี ปัจจุบันเริ่มการผลิตเชิงพาณิชย์แล้ว และโรงงานจังหวัดกาฬสินธุ์ มีกำลังการผลิตเพิ่มขึ้นกว่า 1.23 แสนตันต่อปี ปัจจุบันอยู่ระหว่างทดสอบการเดินเครื่องจักร โดยคาดว่าจะเริ่มการผลิตเชิงพาณิชย์ได้ภายในเดือนมีนาคม 66 ส่วนโครงการขยายกำลังการผลิตยางแท่งและน้ำยางส่วนที่เหลือ จะทยอยแล้วเสร็จในช่วงครึ่งปีหลังของปีนี้
จากแผนงานดังกล่าวจะสอดรับกับเป้าหมายการดำเนินงานปี 66 ที่จะเพิ่มปริมาณการขายยางธรรมชาติทุกประเภทเป็น 2 ล้านตัน หรือเพิ่มขึ้นกว่า 30% จากปริมาณการขายยางสิ้นปีที่ผ่านมา 1.5 ล้านตัน เพื่อสร้างการเติบโตอย่างต่อเนื่องและรักษาตำแหน่งผู้นำธุรกิจยางธรรมชาติครบวงจรรายใหญ่ที่สุดของโลก
“ประเมินว่าภาพรวมอุตสาหกรรมยางธรรมชาติในปีนี้ จะเห็นดีมานด์และคำสั่งซื้อที่เพิ่มขึ้นตั้งแต่ช่วงกลางปีนี้ จากกลุ่มประเทศ Non China ที่คาดว่าจะมีปริมาณยางในสต๊อกลดลงอย่างมีนัยสำคัญ และดีมานด์จากประเทศจีนที่คาดว่าภาคอุตสาหกรรมต่างๆ จะกลับมาเดินเครื่องจักรในระดับปกติ เช่น อุตสาหกรรมยางล้อ หลังจากเริ่มเปิดประเทศและผ่อนคลายมาตรการล็อกดาวน์เมื่อเดือนมกราคมที่ผ่านมา ขณะที่ภาพรวมดีมานด์ในช่วงกว่า 2 เดือนแรกที่ผ่านมายังทรงตัวจากช่วงปลายปี โดยบริษัทวางเป้าหมายปริมาณการขายยางธรรมชาติในไตรมาส 1/2566 ที่ 4 แสนตัน เพิ่มขึ้นจากไตรมาสก่อนหน้าอยู่ที่ 3.8 แสนตัน” นายวีรสิทธิ์ กล่าว